Je Frery de Morpré, chevaliers, fais savoir à touz... que je et my hoirs sumes tenuz à toutjoursmais havoir et tenir un cheval, de la valour de quarante livres d’estevenans ou de tournois, pour servir en ses besoignes mon amé signour monsignour Jeham de Chalon, signour d’Allay, et ses hoirs, en tel meniere que se ensi estoit que je ou li mien perdissiens ledit chevaul es besoignes monsignour ou à celes à ses hoirs, il doivent amander à moy ou es miens ledit chevaul; et si ensi estoit que en autre meniere fut perduz, je ou my hoir sumes tenuz d’autre acheter de la valour de quarante livres; et à ce tenir et garder je oblige moy et mes hoirs et tout mes biens moubles et non moubles. Et pour ces choses dessusdites tenir et garder permaignablemant, lidiz messires Jehans m’a donné cent livres d’estevenans et un cheval de la valour de quarante livres, laquel somme d’argent et lequel chevaul, pour les condictions dessusdites et pour les robes, j’ay eu et receu doudit mons. Jeham, et m’an tien pour bien paiez. Et ces choses je promet tenir et garder, pour moy et pour les miens, em bone foy; et pour ce que je n’avoie seel, j’ay requis et fait metre en ces presantes lettres le seaul dou chapitre de Saint-Anathoile de Salins... Faites et donné l’am Nostre Signour corrant par mil CC octante et IX, ou mois de septembre.